Jesu kaperi ĩ'yâtigɨre yɨ'rɨóka be'ro Jericópɨ sãhá yɨ'rɨ wã'kakɨ niîwĩ.
Toopɨ́ ni'kɨ́ pehé kɨogɨ́ niîkɨ niîwĩ.
Kɨ̃ɨ̂ Zaqueu wamêtigɨ romano masa wiôgɨre wapa seé basarã wiôgɨ niîkɨ niîwĩ.
Kɨ̃ɨ̂ Jesuré ĩ'yâ sĩ'rikɨ niîmiwĩ.
Kɨ̃ɨ̂ ɨ'mɨátigɨakã niî tĩhagɨ,
pãharã́ masá niî yuukã,
ĩ'yâtikɨ niîwĩ.
Tohô weégɨ Jesuré ĩ'yâ sĩ'rigɨ,
kɨ̃ɨ̂ yɨ'rɨátohopɨ omá wã'kakɨ niîwĩ.
Omá wã'ka,
ni'kɨ́ yukɨ́ sicômoro wamêtikɨhɨpɨ mɨhâ pehakɨ niîwĩ.
Jesu kɨ̃ɨ̂ dokapɨ yɨ'rɨágɨ,
kɨ̃ɨ̂re ĩ'yâ moro,
a'tîro niîkɨ niîwĩ:
—Zaqueu,
keêro diháti bakeo'ya.
Ni'kakã́re mɨ'ɨ yaá wi'ipɨ tohá ni'igɨti,
niîkɨ niîwĩ.
Tohô weégɨ Zaqueu soharó me'ra diháti,
Jesuré e'katíse me'ra põo tẽrígɨ wa'âkɨ niîwĩ.
Jesu tohô weesére ĩ'yârã,
niî pe'tirã a'tîro uukahákãrã niîwã:
—Jesu ni'kɨ́ yã'âro weesé bɨkɨ yaá wi'ipɨ wa'âmi,
niîkãrã niîwã.
Be'ró kɨ̃ɨ yaá wi'ipɨ Zaqueu wã'kâ nɨ'ka,
marî wiôgɨre a'tîro niîkɨ niîwĩ:
—Yɨ'ɨ̂ wiôgɨ,
tɨ'oyá.
Pahasé kɨorãre yɨ'ɨ̂ kɨosére dekô me'ra dɨka waágɨti.
No'ó yɨ'ɨ̂ ãpêrãre niî soose me'ra yaháka be'ro niikã́,
ba'pâritisetiri naâre yɨ'ɨ̂ yahá'ke nemoró wiagɨ́ti,
niîkɨ niîwĩ.
Jesu teeré tɨ'ógɨ,
kɨ̃ɨ̂re a'tîro niîkɨ niîwĩ:
—Ni'kakã́ me'ra mɨ'ɨ̂,
mɨ'ɨ yaá wi'ikãharã yã'âro weé'kere yɨ'rɨó no'o'.
Mɨ'ɨ́ kẽ'ra ãpêrã yɨ'ɨ̂re ẽho peórã weeró nohota Abraão paramí niî turiagɨ niî'.
Yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ bahu dutí'kãrã mɨ'ɨ̂ weeró noho niirã́re a'mâ,
yɨ'rɨógɨ a'tîgɨ weewɨ́,
niîkɨ niîwĩ.